TAGUM CITY, Philippines – Dalawang gold pa ang nilangoy ng tubong Baguio City na si Maenard Roman Batnag para sa kanyang kabuuang limang gintong medalya ang nahakot sa swimming competition ng 2016 Batang Pinoy National Finals na ginaganap sa Davao del Norte Sports and Tourism Complex ng Barangay Mankilam dito.

Ang 11-anyos na si Batnag, Grade VI student ng Step Learning Academy ay nanalo sa boys 12-year and under 100-m butterfly (1:06.76) at sa 200-m individual medley (2:31.08) para dominahin ang swimming sa kanyang kabuuang limang ginto. Ang ibang panalo ni Batnag ay sa boy’s 12-year and under 200-m backstroke (2:31.26), 200-m butterfly (2:30.07) at 100-m backstroke (1:08.88) noong unang araw ng kumpetisyon.

Bukod kay Batnag, ang ibang nagbigay ng magandang pag-asa ay si Janelle Alisa Lin ng Balon, Dagupan City. Ang 11-anyos na si Lin ay humakot din ng apat na ginto at isang pilak sa girls 12-year and under category kabilang na ang panibagong natio-nal record sa 50-m freestyle sa kanyang 29.46 segundos. Ang dating record ay 31.20 na siya rin ang may hawak sa ginanap na Speedo national Long Course competition sa RMSC complex noong July 19.

Si Lin, Grade VI pupil ng Geneses School ay nagwagi sa 200-m individual medley sa oras na 2:35.87 at sa 50-m freestyle. Humakot din siya ng dalawang ginto (200-m backstroke at 200-m freestyle sa unang araw ng kompetisyon. Bukod sa kanyang silver medal finish sa 200-m butterfly (2:42.88).

Ang ibang nanalo rin ng apat na ginto ay sina Christian Paul Anor ng Balanga, Davao Oriental at Adrien Matthieu Tao ng Davao City.

Pinagharian ni Anor, Grade XI student ng Baculin National High School, ang 13 to 17-year 50-m backstroke (29.46). Ang 17-anyos na si Anor ay nanalo rin sa 200-m backstroke (2:20.50), 100-m freestyle (55.77) at 100-m backstroke (1:03.20).

Nanalo si Tao sa 50-m freestyle sa 12-year and under cetegory sa oras na 28.32 at kasama rin siya sa relay team ng Davao City na nagwagi sa 200-m 4x50-m relay (2:00.30).